**Мюсюлманските общности в България и комунистическият режим 1944 – 1989 г.**

**Анотация на курса**

Курсът има за цел да въведе обучаващите се учители в проблематиката на етническата политика на БКП през целия период на нейното управление. Паралелно с това, той си поставя няколко по-малки задачи. На първо място той прави преглед на състоянието на теоретичните изследвания върху етносите, нациите и национализмите и на състоянието на проучванията у нас. Опитва се да очертае няколко относително обособени периода или етапа в отношението и респективно в политиката на режима към различните мюсюлмански общности в страната в десетилетията след Втората световна война. Паралелно с това курсът рамкира и основните демографски процеси, протичащи в страната и етническата динамика при отделните групи – българи мюсюлмани, роми мюсюлмани, турци и татари. Основно място е отделено на цялата палитра от асимилационни политики по отношение на турското население, известни през 70-те и 80-те години на ХХ век под събирателното название „възродителен процес“. В края си курсът се опитва да направи рекапитулация на случилото се и да изведе отделни тенденции и рецидиви, които продължават да имат своите проявления и в годините на прехода.